Broj: 711-I-1548-M-103/23-02-24

Zagreb, 2. lipnja 2023.

**ZDENKO JAKUC**

**općinski načelnik Općine Lopar**

**Predmet: mišljenje na zahtjev obveznika Zdenka Jakuca**

**- daje se**

Povjerenstvo za odlučivanje o sukobu interesa (dalje: Povjerenstvo) dana 23. svibnja 2023. pod brojem 711-U-4530-M-103/23-01-28 zaprimilo je zahtjev za davanjem mišljenja koji je podnio obveznik Zdenko Jakuc, općinski načelnik Općine Lopar.

U podnesenom zahtjevu obveznik navodi da se na Javni poziv za javne površine javio njegov bratić Goran Matahlija preko svog ugostiteljskog objekta kao jedini ponuditelj za tu konkretnu površinu. Nadalje navodi da je Odbor za javne površine na svojoj sjednici otvorio sve ponude i donio odluku o dodjeli površina prijaviteljima koji su zadovoljili kriterije iz javnog poziva te da s prijaviteljima općina sklapa Ugovor o privremenom korištenju javne površine. Slijedom navedenog, postavlja upit smije li kao načelnik koji zastupa općinu potpisati ugovor sa svojim bratićem te ukoliko ne smije tko će onda potpisati ugovor, a s obzirom da nema zamjenika.

Povodom podnesenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu: ZSSI) na 9. sjednici održanoj 2. lipnja 2023. godine, obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 9. stavkom 1. ZSSI-a propisano je da je, ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se obveznik, ako zakonom nije drukčije propisano izuzeti od donošenja odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Dakle, obveznik je sukladno članku 9. stavku 1. ZSSI-a, dužan članovima općinskog vijeća i članovima Odbora za javne površine deklarirati okolnost da se ugostiteljski objekt u vlasništvu njegovog bratića javio na Javni poziv za javne površine te s istom okolnosti upoznati javnost objavom na internetskoj stranici općine. Na taj način pravodobno se skreće pozornost članovima predstavničkog tijela i zainteresiranoj javnosti na potrebu kontrole provedbe predmetnog javnog poziva te ako dođe do sklapanja ugovora, na potrebu provođenja nadzora nad izvršavanjem istog.

Također, iako obveznik ne odlučuje niti samostalno, niti temeljem prijedloga nekog drugog tijela o odabiru ponude za dodjelu javne površine, situacija u kojoj poslovni subjekt kojem je nositelj član obitelji obveznika ili druga s njim povezana osoba, podnosi prijavu na javni natječaj koji provodi tijelo javne vlasti u kojem obveznik obnaša dužnost općinskog načelnika, predstavlja okolnost koja se može definirati kao potencijalni sukob interesa, obzirom da obveznikov privatni interes može utjecati na njegovu nepristranost u obavljanju javne dužnosti.

Slijedom navedenog, Povjerenstvo ističe da je obveznik dužan, uz obvezu deklariranja, sukladno članku 9. stavku 1. ZSSI-a, a s obzirom da iz zahtjeva za mišljenjem proizlazi da je donesena odluka o dodjeli javne površine ugostiteljskom objektu u vlasništvu njegovog bratića, izuzeti se od sklapanja ugovora o dodjeli javne površine te za poduzimanje navedene radnji ovlastiti drugu osobu putem specijalne punomoći (pročelnika ili drugog službenika jedinice lokalne samouprave), sukladno mišljenju Državnog odvjetništva Republike Hrvatske od 16. svibnja 2023. koje je dano povodom zahtjeva Povjerenstva, u drugom predmetu, a upravo na okolnost izuzimanja od potpisivanja ugovora.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Zdenko Jakuc, elektroničkom dostavom
2. Objava na internetskoj stranici Povjerenstva
3. Pismohrana